32004R0277
L 047/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 277/2004 НА КОМИСИЯТА
от 17 февруари 2004 година
относно разрешението, без ограничение във времето, на добавки към храните за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Регламент (ЕО) № 1756/2002 на Комисията (2), и по-специално член 3 и член 9г, параграф 1 от нея,
като има предвид, че:
(1)
Директива 70/524/ЕИО предвижда, че никаква хранителна добавка не се допуска в употреба, без да е издадено разрешение от Общността.
(2)
Член 3а от Директива 70/524/ЕИО определя изискванията, свързани с издаването на разрешение от Общността на добавки към храните на животни;
(3)
Употребата на ензим 3-фитаза, произведен от Aspergillus niger (CBS 114.94), е вече разрешена, без ограничение във времето, за някои категории животни, а именно прасенца, свине за угояване, свине майки, пилета за угояване и кокошки носачки, с Регламент (ЕО) № 1353/2000 на Комисията (3).
(4)
Тази добавка е била временно разрешена при угояване на пуйки с Регламент (ЕО) № 2316/98 на Комисията (4).
(5)
През юни 2003 г. предприятието производител предостави нови данни в подкрепа на заявлението си за безсрочно разрешение на тази добавка за угояване на пуйки.
(6)
Оценката на това заявление за разрешение относно използването на тази добавка при угояване на пуйки показва, че условията, предвидени в Директива 70/524/ЕИО за безсрочно разрешение, са изпълнени.
(7)
Използването на тази добавка за пуйки следва да бъде разрешено без ограничение във времето.
(8)
Оценката на заявлението показва, че някои процедури следва да бъдат въведени, за да се защитят работещите от излагането им на тази добавка, установена в приложението. Тази защита следва да се осигури с прилагането на Директива 89/391/ЕИО на Съвета от 12 юни 1989 г. за въвеждане на мерки за насърчаване на подобряването на безопасността и здравето на работниците на работното място (5), изменена с Регламент (ЕО) № 1882/2003 на Европейския парламент и на Съвета (6).
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратът, който принадлежи към групата „Ензими“, установен в приложението, се разрешава за употреба като добавка към храната за животни, при условията, определени в посоченото приложение.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави- членки.
Съставено в Брюксел на 17 февруари 2004 година.